***Magnolia virginiana*** er en plante fra sørlige og østlige USA. Den er typearten for slekta *Magnolia*, som igjen er typeslekta for blomsterplantene (Magnoliopsida).

Den er en busk eller et tre, som kan være eviggrønn, delvis eviggrønn eller løvfellende avhengig av klimaet. Vekstformen varierer; den kan ha flere stammer og bli 10 m høy, eller ha én stamme og bli 28 m høy. Barken er mørkegrå og glatt. Bladene sitter spredt, er ovale til eggformede, helrandede, 6–22 cm lange og 3–7 cm brede med hvite hår på undersiden.

Blomstene er hvite, dufter sterkt og er 5–8 cm i diameter. De består av 9–15 blomsterblad, 63–90 pollenbærere og 19–33 fruktemner. Blomstringen skjer fra april til juli. Den befruktede blomsten utvikler til en samfrukt som består av mange belgkapsler med ett eller to frø hver. Frukten er avlang, 2,5–5 cm lang og 1,25–3 cm bred. Den er rød når den blir moden i juli–oktober.

*Magnolia virginiana* vokser på våt og sur jord i sumpområder, skog og savanne. Den er utbredt på kystslettene og et stykke opp i åsene fra havets nivå til 540 moh. Den vokser sammen med *Nyssa biflora*, *Persea borbonia*, rødlønn, sumptre, *Gordonia lasianthus*, ambratre, vasseik, tulipantre, amerikakristtorn, oksemagnolia, blomsterkornell, sumpfuru, virakfuru, atlantersypress og sumpsypress (både var. *distichum* og var. *imbricarium*).

Undervegetasjonen varierer fra sted til sted og omfatter blant annet *Cliftonia monophylla*, *Cyrilla racemiflora*, *Morella*, buskformede kristtornarter, *Lyonia lucida*, konvallbusk, *Itea virginica*, *Styrax americanus*, *Smilax*, giftsumak og klatrevillvin. Av urter finnes blant annet sisselrot, bjørnemose, *Sarracenia*, *Eriocaulon* og *Cyperus*.

Utbredelsen strekker seg fra Long Island sørover gjennom New Jersey og sørøstlige Pennsylvania til sørlige Florida. Den finnes vestover til østlige Texas og nordover til sørlige Arkansas og sørvestlige Tennessee. Det er isolerte bestander i østlige Massachusetts, som kan stamme fra plantede eksemplarer. Arten er vanligst på kystsletta øst for Mississippi i Alabama, Georgia, Florida og Sør-Carolina.

Galleri
-------

* BarkBark
* StammerStammer
* Bladverk og blomsterknoppBladverk og blomsterknopp
* BærBær
* Inntørkede bærInntørkede bær

Kilder
------

* D.S. Priester. «Sweetbay». *Silvics of North America*. Besøkt 24. mars 2018.
* «*Magnolia virginiana*». Flora of North America. Besøkt 24. mars 2018.
* «Sweetbay (*Magnolia virginiana*)». Carolina Nature. Besøkt 24. mars 2018.

Eksterne lenker
---------------

* (en) *Magnolia virginiana* i Encyclopedia of Life Rediger på Wikidata

* (en) *Magnolia virginiana* i Global Biodiversity Information Facility Rediger på Wikidata

* (en) *Magnolia virginiana* hos ITIS Rediger på Wikidata

* (en) *Magnolia virginiana* hos NCBI Rediger på Wikidata

* (en) *Magnolia virginiana* hos The International Plant Names Index Rediger på Wikidata

* (en) *Magnolia virginiana* hos Tropicos Rediger på Wikidata

* (en) *Kategori:Magnolia virginiana* – bilder, video eller lyd på Wikimedia Commons Rediger på Wikidata

* (en) *Magnolia virginiana* – galleri av bilder, video eller lyd på Wikimedia Commons Rediger på Wikidata

* *Magnolia virginiana* – detaljert informasjon på Wikispecies Rediger på Wikidata